CELEX: 32019D1810
Language: et
Date: 2019-10-29 00:00:00
Title: Euroopa Ülemkogu otsus (EL) 2019/1810, tehtud kokkuleppel Ühendkuningriigiga, 29. oktoober 2019, millega pikendatakse ELi lepingu artikli 50 lõike 3 kohast tähtaega

30.10.2019   
               
               
                  ET
               
               
                  Euroopa Liidu Teataja
               
               
                  LI 278/1
               
            
         EUROOPA ÜLEMKOGU OTSUS (EL) 2019/1810,
         tehtud kokkuleppel Ühendkuningriigiga,
         29. oktoober 2019,
         millega pikendatakse ELi lepingu artikli 50 lõike 3 kohast tähtaega
         EUROOPA ÜLEMKOGU,
         võttes arvesse Euroopa Liidu lepingut, eriti selle artikli 50 lõiget 3,
         ning arvestades järgmist:
         
                     (1)
                  
                  
                     29. märtsil 2017 teatas Ühendkuningriik Euroopa Ülemkogule oma kavatsusest Euroopa Liidust ja Euroopa Aatomienergiaühendusest (Euratom) välja astuda vastavalt Euroopa Liidu lepingu artiklile 50, mida kohaldatakse Euratomi suhtes Euroopa Aatomienergiaühenduse asutamislepingu artikli 106a kohaselt.
                  
               
                     (2)
                  
                  
                     Vastavalt ELi lepingu artiklile 50 pidas Euroopa Liit Ühendkuningriigiga läbirääkimisi lepingu üle, milles sätestatakse Ühendkuningriigi väljaastumise kord, võttes arvesse tema ja liidu tulevaste suhete raamistikku.
                  
               
                     (3)
                  
                  
                     25. novembril 2018 kinnitas Euroopa Ülemkogu Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu („väljaastumisleping“) eelnõu ning kiitis heaks poliitilise deklaratsiooni, millega kehtestatakse Euroopa Liidu ning Suurbritannia ja Põhja-Iiri Ühendkuningriigi tulevaste suhete raamistik („poliitiline deklaratsioon“). 11. jaanuaril 2019 võttis nõukogu vastu otsuse (EL) 2019/274 (1) väljaastumislepingu (2) allkirjastamise kohta.
                  
               
                     (4)
                  
                  
                     Vastavalt ELi lepingu artikli 50 lõikele 3 lõpeb aluslepingute kohaldamine väljaastuva liikmesriigi suhtes väljaastumislepingu jõustumise kuupäeval või lepingu puudumisel kahe aasta möödumisel teatest, välja arvatud juhul kui Euroopa Ülemkogu kokkuleppel asjaomase liikmesriigiga ei otsusta ühehäälselt seda tähtaega pikendada.
                  
               
                     (5)
                  
                  
                     Otsusega (EL) 2019/476, (3) mis tehti kokkuleppel Ühendkuningriigiga, otsustas Euroopa Ülemkogu kõigepealt pikendada ELi lepingu artikli 50 lõikes 3 sätestatud tähtaega kuni 12. aprillini 2019. Seda tähtaega pikendati veel kord kuni 31. oktoobrini 2019 Euroopa Ülemkogu otsusega (EL) 2019/584, mis tehti kokkuleppel Ühendkuningriigiga (4).
                  
               
                     (6)
                  
                  
                     Liidu ja Ühendkuningriigi läbirääkijate vahel 2019. aasta septembris ja oktoobris toimunud läbirääkimiste tulemusena jõuti kokkuleppele väljaastumislepingusse kuuluva Iirimaa ja Põhja-Iirimaa protokolli muudetud tekstis ning vajalikes tehnilistes kohandustes lepingu artiklites 184 ja 185. 17. oktoobril 2019 kinnitas Euroopa Ülemkogu muudetud väljaastumislepingu teksti ning poliitilise deklaratsiooni läbi vaadatud teksti. 21. oktoobri 2019 võttis nõukogu vastu otsuse (EL) 2019/1750, millega muudetakse nõukogu otsust (EL) 2019/274 (5) väljaastumislepingu allkirjastamise kohta.
                  
               
                     (7)
                  
                  
                     19. oktoobri 2019. aasta kirjas esitas Ühendkuningriik taotluse pikendada ELi lepingu artikli 50 lõikes 3 sätestatud tähtaega kuni 31. jaanuarini 2020. Taotluses märgitakse, et kui pooled saavad väljaastumislepingu ratifitseerida enne 31. jaanuari 2020, teeb valitsus ettepaneku seda tähtaega lühendada.
                  
               
                     (8)
                  
                  
                     Ühendkuningriigi valitsus kehtestas vajalikud õigusaktid, et liikuda edasi väljaastumislepingu ratifitseerimisega. 21. oktoobril 2019 kinnitas Euroopa Ülemkogu nõukogu otsuse väljaastumislepingu sõlmimise kohta ja edastas selle nõusoleku saamiseks Euroopa Parlamendile. Liit ja Ühendkuningriik ei ole veel viinud lõpuni väljaastumislepingu ratifitseerimiseks vajalikke sisemenetlusi. Ühendkuningriigis on käimas arutelu selle üle, kuidas lahendada lepingu ratifitseerimise küsimus, ning Ühendkuningriigi peaminister on väljendanud soovi korraldada üldvalimised.
                  
               
                     (9)
                  
                  
                     Et väljaastumislepingu saaks ratifitseerida, nõustus Euroopa Ülemkogu täiendava pikendamisega kuni 31. jaanuarini 2020.
                  
               
                     (10)
                  
                  
                     Euroopa Ülemkogu tuletas meelde, et ELi lepingu artikli 50 kohaselt võib väljaastumisleping jõustuda varem, kui pooled viivad oma vastavad ratifitseerimismenetlused lõpule enne ELi lepingu artikli 50 lõikes 3 sätestatud tähtaja lõppu. Sellest tulenevalt peaks väljaastumine toimuma ratifitseerimismenetluste lõpuleviimise kuupäevale järgneva kuu esimesel päeval või 1. veebruaril 2020, olenevalt sellest, kumb kuupäev saabub varem.
                  
               
                     (11)
                  
                  
                     Sellel täiendaval pikendamisel ei tohi lasta kahjustada liidu ja selle institutsioonide tavapärast toimimist. Lisaks jääb Ühendkuningriik kuni uue väljaastumiskuupäevani endiselt liikmesriigiks koos täielike õiguste ja kohustustega kooskõlas ELi lepingu artikliga 50, sealhulgas kohustusega esitada kandidaat komisjoni liikmena ametisse nimetamiseks. Meenutatakse, et Ühendkuningriigil on õigus oma teatis igal ajal tagasi võtta. Euroopa Ülemkogu tuletab meelde, et Ühendkuningriik on võtnud kohustuse jätkata pikenduse kehtivusajal tegutsemist konstruktiivselt ja vastutustundlikult kooskõlas lojaalse koostöö kohustusega ning ootab Ühendkuningriigilt käesoleva kohustuse ja aluslepingust tuleneva kohustuse täitmist viisil, mis kajastab Ühendkuningriigi olukorda lahkuva liikmesriigina. Selleks aitab Ühendkuningriik kaasa liidu ülesannete täitmisele ja hoidub kõigist meetmetest, mis võiksid ohustada liidu eesmärkide saavutamist, eeskätt liidu otsustusprotsessides osaledes.
                  
               
                     (12)
                  
                  
                     Liidu institutsioonide, organite ja asutuste nende liikmete volitused, kes on ametisse nimetatud, määratud või valitud seoses Ühendkuningriigi liikmesusega liidus, lõppevad samal ajal, mil lõppeb aluslepingute kohaldamine Ühendkuningriigi suhtes, s.o väljaastumise kuupäeval.
                  
               
                     (13)
                  
                  
                     Käesolev pikendamine välistab igasuguse läbirääkimiste taasalustamise väljaastumislepingu üle. Ühendkuningriigi mis tahes ühepoolne kohustus, avaldus või muu akt peaks olema kooskõlas väljaastumislepingu sätte ja mõttega ning ei tohi takistada lepingu rakendamist. Sellist pikendamist ei tohi kasutada tulevasi suhteid käsitlevate läbirääkimiste alustamiseks.
                  
               
                     (14)
                  
                  
                     Vastavalt ELi lepingu artikli 50 lõikele 4 ei ole Ühendkuningriik osalenud käesolevat otsust puudutavatel Euroopa Ülemkogu aruteludel ega otsuse vastuvõtmisel. Siiski, nagu on märgitud Ühendkuningriigi peaministri 28. oktoobri 2019. aasta kirjas, on Ühendkuningriik nõustunud vastavalt ELi lepingu artikli 50 lõikele 3 kõnealuses artiklis osutatud tähtaja pikendamisega ja käesoleva otsusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   ELi lepingu artikli 50 lõikes 3 sätestatud tähtaega, mida on pikendatud Euroopa Ülemkogu otsusega (EL) 2019/584, pikendatakse täiendavalt kuni 31. jaanuarini 2020.
            
            
               2.   Vastavalt ELi lepingu artikli 50 lõikele 3 ja nagu on ette nähtud väljaastumislepingus, jõustub väljaastumisleping, juhul kui kõnealuse lepingu pooled viivad oma vastavad ratifitseerimismenetlused lõpule ja teavitavad hoiulevõtjat nende menetluste lõpetamisest kas novembris 2019, detsembris 2019 või jaanuaris 2020, vastavalt:
               
                           —
                        
                        
                           1. detsembril 2019;
                        
                     
                           —
                        
                        
                           1. jaanuaril 2020 või
                        
                     
                           —
                        
                        
                           1. veebruaril 2020.
                        
                     
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 20. oktoober 2019
            
               
                  Euroopa Ülemkogu nimel
               
               
                  Eesistuja
               
               D. TUSK
            
         
         
            (1)  Nõukogu 11. jaanuari 2019. aasta otsus (EL) 2019/274 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Euroopa Liidu ja Euroopa Aatomienergiaühenduse nimel allkirjastamise kohta (ELT L 47 I, 19.2.2019, lk 1).
         
            (2)  Otsusele (EL) 2019/274 lisatud väljaastumislepingu tekst avaldati ELTs C 66 I, 19.2.2019, lk 1.
         
            (3)  Euroopa Ülemkogu 22. märtsi 2019. aasta otsus (EL) 2019/476, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 80 I, 22.3.2019, lk 1).
         
            (4)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).
         
            (5)  Nõukogu 21. oktoobri 2019. aasta otsus (EL) 2019/1750, millega muudetakse nõukogu otsust (EL) 2019/274 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Euroopa Liidu ja Euroopa Aatomienergiaühenduse nimel allkirjastamise kohta (ELT L 274 I, 28.10.2019, lk 1).